CCN มวยล้มต้มคนดู! ยกเลิกซื้อ”ซีอินสไพร์”
CCN ล้มดีลเข้าซื้อ "ซีอินสไพร์" พร้อมปรับแผนขายหุ้นเพิ่มทุน โดยให้เพิ่มทุนจำนวน 28.75 ลบ. จากเดิม 172.50 ลบ. เป็นทุนจดทะเบียนรวม 201.25 ลบ. โดยการออกหุ้นสามัญเพิ่มทุน 57.50 ล้านหุ้น พาร์ 0.50 บ. ให้แก่ RO ในอัตรา 5:1 
9 มิ.ย. 2560

บริษัท ซีซีเอ็น-เทค จำกัด (มหาชน) หรือ CCN เปิดเผยว่า ตามที่คณะกรรมการบริษัท ซึ่งประชุมเมื่อวันที่ 15 พ.ค.60 ได้มีมติอนุมัติการซื้อหุ้นร้อยละ 80.0 ของบริษัท ซีอินสไพร์ จำกัด (CI) จากผู้ถือหุ้นของ CI ในราคาซื้อขายทั้งสิ้น 311.928 ล้านบาท
โดยบริษัทจะชำระราคาค่าหุ้นดังกล่าวเป็นหุ้นสามัญเพิ่มทุนของบริษัทจำนวนไม่เกิน 41,000,000 หุ้น มูลค่าที่ตราไว้หุ้นละ 0.50 บาท เสนอขายแบบเฉพาะเจาะจงต่อบุคคลในวงจำกัด (Private Placement) ในราคาเสนอขายหุ้นละ 7.608 บาท แทนการชำระเป็นเงินสด
แต่จากการตรวจสอบสถานะของ CI พบว่าข้อเท็จจริงของ CI แตกต่างจากข้อมูลที่ผู้ขายให้แก่บริษัทในวันตกลงเข้าทำบันทึกความเข้าใจ (MoU) อย่างมีนัยสำคัญ กล่าวคือข้อมูลมีความคลาดเคลื่อน และผลประกอบการของ CI ไม่เป็นไปตามที่มีการตกลงในบันทึกความเข้าใจ (MoU) ซึ่งส่งผลให้ผลการลงทุนไม่เป็นไปตามวัตถุประสงค์ของการลงทุนของบริษัท คู่สัญญาจึงตกลงยกเลิกบันทึกความเข้าใจ (MoU)
ด้วยเหตุดังกล่าวข้างต้น ที่ประชุมคณะกรรมการบริษัทเมื่อวันที่ 8 มิ.ย.60 อนุมัติให้ยกเลิกมติอนุมัติการซื้อหุ้น 80% ของ CI จากผู้ขาย ทั้งนี้การยกเลิกการเข้าทำรายการซื้อหุ้นใน CI ดังกล่าวจะไม่ก่อให้เกิดผลเสียหายใดๆ กับบริษัท เนื่องจากบริษัทยังมิได้ดำเนินการซื้อหุ้นดังกล่าว
อย่างไรก็ตาม บริษัทยังอยู่ระหว่างการแสวงหาโอกาสและศึกษาความเป็นไปได้ในการลงทุนอื่นๆ ที่เกี่ยวข้องกับธุรกิจปัจจุบันของบริษัท ที่จะช่วยเสริมความมั่นคงในการขยายธุรกิจของบริษัทต่อไปได้ โดยหากคณะกรรมการได้พิจารณาโครงการการลงทุนอื่นๆ ในอนาคตอย่างรอบคอบแล้ว จะรีบดำเนินการแจ้งความคืบหน้าให้แก่ผู้ถือหุ้นและผู้ลงทุนทราบโดยเร็วต่อไป
ทั้งนี้ ผลจากการยกเลิกการทำรายการดังกล่าว คณะกรรมการบริษัทจึงอนุมัติให้ปรับแผนการเสนอขายหุ้นเพิ่มทุน โดยให้เพิ่มทุนจดทะเบียนของบริษัทจำนวน 28,750,000 บาท จากทุนจดทะเบียนเดิม 172,500,000 บาท เป็นทุนจดทะเบียน 201,250,000 บาท โดยการออกหุ้นสามัญเพิ่มทุน 57,500,000 หุ้น มูลค่าที่ตราไว้หุ้นละ 0.50 บาท
บริษัทจะจัดสรรหุ้นสามัญเพิ่มทุนจำนวนไม่เกิน 46,000,000 หุ้น มูลค่าที่ตราไว้หุ้นละ 0.50 บาท ให้แก่ผู้ถือหุ้นเดิมของบริษัทตามสัดส่วนการถือหุ้นเดิม (Rights Offering) จัดสรรในอัตรา 5 หุ้นเดิม ต่อ 1 หุ้นใหม่ โดยเสนอขายในราคาหุ้นละ 6.000 บาท กำหนดให้วันที่ 25 ก.ค.60 เป็นวันที่ใช้กำหนดรายชื่อผู้ถือหุ้นที่มีสิทธิในการจองซื้อหุ้นสามัญเพิ่มทุน (Record Date) และกำหนดให้วันที่ 26 ก.ค.60 เป็นวันปิดสมุดทะเบียนพักการโอนหุ้น (Book Closing) เพื่อรวบรวมรายชื่อผู้ถือหุ้นตามบทบัญญัติมาตรา 225 แห่งพระราชบัญญัติหลักทรัพย์และตลาด หลักทรัพย์ พ.ศ. 2535 (ตามที่ได้มีการแก้ไขเพิ่มเติม)
พร้อมกันนั้นจะจัดสรรหุ้นสามัญเพิ่มทุนจานวนไม่เกิน 11,500,000 หุ้น มูลค่าที่ตราไว้หุ้นละ 0.50 บาท เพื่อรองรับการปรับสิทธิของใบสำคัญแสดงสิทธิที่จะซื้อหุ้นสามัญของบริษัท ซีซีเอ็น-เทค จากัด (มหาชน) รุ่นที่ 1 (CCN-W1)